Mens mange fortsat kigger langt efter sneen, når gardinerne her til morgen trækkes til side, så vågner man op til et vinterligt landskab på Læsø. I løbet af torsdag aften begyndte det at sne, og indtil først på natten har kraftige snebyger givet store mængder sne til øen. Torsdag var der meldinger om 15 centimeter sne, og vi har på TV 2 VEJRET modtaget seerbilleder, der indikerer op mod 20 centimeter sne. Sneen er faldet under rolige vindforhold, og derfor er alt i landskabet dækket af en tyk snedyne - uden at man har oplevet, at sneen er føget væk eller har dannet driver. Også omkring Frederikshavn er der faldet over 10 centimeter sne tordag aften og natten til fredag. I fraværet af vind op gennem atmosfæren blev bygerne nærmest stationære over det nordlige Kattegat, hvorved det kraftige snevejr kunne fortsætte i lang tid. Fredag vil der fortsat kunne falde sne- og sludbyger mange steder i landet.

Referat:
I aften- og nattetimerne har sneen væltet ned over Kattegatøen - og her til morgen ligger der store mængder sne.